Dolinková, Zuzana, ministerka zdravotníctva SR (2023-12-07):
Vzhľadom na to, pán poslanec, že to je tá istá otázka, iba sa týka inej lokality, tak neviem, že či budeme rozprávať o tom istom, lebo mám to isté vyjadrenie. (Reakcia z pléna.) Čiže môžem prečítať to isté, čo som vám povedala predtým, okej, okej. Vážený pán podpredseda, vážené pani poslankyne, vážení páni poslanci, vážený pán poslanec Janckulík, na základe požiadavky ministerstva zdravotníctva v súvislosti s plnením míľnika Plánu obnovy a odolnosti Slovenskej republiky operačné stredisko záchrannej zdravotnej služby požiadalo Žilinskú univerzitu v Žiline o vypracovanie aktualizácie analýzy s termínom doručenia do 17. novembra 2023. Zadanie na prepracovanie analýzy obsahovalo dostupnosť pre 90 % populácie do 15 minút pri zohľadnení optimalizácie siete nemocníc. Zároveň operačné stredisko záchrannej zdravotnej služby predložilo Žilinskej univerzite v Žiline zoznam pevných staníc záchrannej zdravotnej služby, celkovo 66 lokalít, ktoré sú financované z plánu obnovy a odolnosti. Na základe tohto podkladu Žilinská univerzita v Žiline zafixovala 105 ambulancií záchrannej zdravotnej služby, ktoré sú obsiahnuté v uvedených 66 lokalitách, ktoré budú nemenné, a 216 sídel staníc podľa matematického modelu rozložila efektívne v rámci Slovenskej republiky. Na základe výsledkov analýzy ministerstvo zdravotníctva pripravilo uvedené opatrenie, ktoré určuje sídla staníc a typy ambulancií záchrannej zdravotnej služby. Keďže ide o matematický model, ktorý je v súčasnosti naviazaný na aktuálnu sieť, je dôležité upozorniť aj na skutočnosť, že táto sieť s vysokou pravdepodobnosťou nebude konečnou sieťou pre vyhlásenie výberových konaní v polovici roku 2025. Optimalizácia sietí nemocníc môže zmeniť aj potrebu rozloženia sídel staníc a typov ambulancií. Dovoľujem si preto zdôrazniť, že uvedené opatrenie nemá vplyv na aktuálnu sieť sídel staníc. Pre aktuálne vydané povolenie ambulancií záchrannej zdravotnej služby sa rovnako nič nemení až do ukončenia obdobia, do ktorého je vydaná licencia na prevádzkovanie ambulancie záchrannej zdravotnej služby. To znamená, že nič sa nemení ani pre poskytovateľov a ani pre pacientov. V súvislosti s otázkou, či mi to nepríde ako cielená likvidácia populácie hornej Oravy, si dovoľujem uviesť, že určite nie je cieľom ministerstva zdravotníctva žiadna likvidácia, záleží nám na každom jednom občanovi. Uverejnenie tohto opatrenia bolo najmä v nadväznosti na krízové opatrenie určené vládou Slovenskej republiky, ako aj nadchádzajúcej štvrtej žiadosti o platbu na Európsku komisiu, kde ide o najväčší balík, konkrétne 924 mil. eur, a je viazaná na splnenie všetkých míľnikov, ktoré sú zahrnuté v platbe, pričom jedným z týchto míľnikov bolo aj vydanie novej siete staníc záchrannej zdravotnej služby. Ministerstvo zdravotníctva v predmetnej analýze identifikovalo viacero nezrovnalostí, ktoré v súčasnosti aktívne rieši, a to s cieľom identifikované nezrovnalosti odstrániť, a to najmä podrobnou analýzou a vyhodnotením vzniknutej situácie. Uisťujem vás, že ministerstvo zdravotníctva ďalej pracuje s odborníkmi na tom, aby budúca sieť záchraniek pokrývala celé územie Slovenskej republiky a bola dostupná pre všetkých a zohľadňovala potreby občanov, regionálne rozdiely, dopravnú infraštruktúru v jednotlivých regiónoch a preto nevylučujem, že v roku 2025 bude sieť vyzerať inak. Oblasť hornej Oravy je jednou z identifikovaných nezrovnalostí a preto vám viem zaručiť, že predmetné nové sídla staníc prejdú ešte podrobnou revíziou. Ďakujem pekne.